
Az elsődleges szocializációs közeg hatása a fiatal felnőttek érzelemfel-

A gyermek gondozója érzelmi visszatükrözésének segítségével tanulja meg az érzelmeket az arckifejezésekhez és belső érzeteihez tarsítani. Ahogyan a mentalizációs képességet hosszútávon meghatározza a koragyermekkori kapcsolat az elsődleges gondozóval, az érzelemfelismerésre is ilyen mértékű hatással lehet. Feltételeztem, hogy az eltérő elsődleges szocializációs közeg – a gondozó nevelési stílusa, szocioökonómiai státusza és család egészségügyi és mentális nehézségei – olyan mértékben meghatározzák az érzelemfelismerés fejlődését, hogy a kialakult különbségek még a fiatal felnőttek korosztályánál is beazonosíthatóak.
Hipotézisem, hogy azok a személyek, akik nagyobb mértékű törődésről vagy korlátozásról számolnak be, jobban teljesítenek az érzelemfelismerés terén azokhoz képest, akik túlvédéssel vagy elutasítással jellemzik gondozójukat. Második hipotézisem, hogy a nevelési stílusok összefüggenek a gondozó szocioökonómiai státuszával: a szeretet-törődés és a korlátozó nevelési stílusok a magasabb, míg a túlvédő és az elutasító nevelési stílusok az alacsonyabb státusszal korrelálnak. Végül érintőlegesen vizsgáltam a koragyerekkorban tapasztalt családi mentális vagy egészségügyi problémák hatását az érzelemfelismerésre.
A kutatásban összesen 31 fő vett részt (20–34 év, átlagéletkor: 23,9), 15 férfi és 16 nő. A részvevőktől gyermekkori emlékeik alapján kértem jellemzést az általuk kijelölt elsődleges gondozójuk nevelési stílusáról, amelyhez a Szülői bánásmód (H-PBI) kérdőívet használtam. Emellett rákérdeztem a gondozó szocioökonómiai státuszára és családi állapotára. Az érzelemfelismerési képességet saját készítésű teszttel mértem, amelyet az Ekman 60 Faces teszt alapján a FACES database képeinek használatával készítettem.
A statisztikai elemzések alapján a nagyobb mértékű szeretet-törődés és korlátozás tapasztalata pontatlanabb érzelemfelismerést eredményezett. A második hipotézisemet nem igazolta statisztikai eredmény. Végül azok a személyek, akik koragyerekkorukban a családban tapasztalt mentális vagy egészségügyi problémákról számoltak be, pontatlanabbul ismerték fel az érzelmeket, különösen a szomorúságot.
Összességében megállapítható, hogy a koragyermekkori tapasztalatok hatása az érzelemfelismerés fejlődésére még a fiatal felnőttek korcsoportjánál is beazonosítható. A kutatás fejlesztésével és egy reprezentatívabb minta segítségével az eredmények felhasználhatóak képességfejlesztő módszerek kialakítására.



